# Shumba Patrick Mutukwa

Shumba Patrick Mutukwa (Hospital Universitari de Lusaka, dècada del 1980) és un actor de cinema i filantrop zambià resident als Estats Units.

## Trajectòria

Va néixer i es va criar a Lusaka fins al final de la primària, quan la seva família es va desplaçar a Livingstone. Va passar a estudiar al Linda Secondary School. Es va unir al grup de teatre de l'església Future Hope Church, on també feia d'acomodador. En haver acabat l'etapa secundària, amb 16 anys, es va mudar als Estats Units, concretament a Atlanta, i allà va començar a dedicar-se a la interpretació.
Va actuar com a extra en la pel·lícula Black Panther de Marvel Studios, en què va interpretar un membre d'una tribu de la frontera del Regne de Wakanda. A més, va contribuir-hi aportant informació sobre la cultura zambiana que es va incloure en l'obra, com l'accent d'algunes llengües africanes per a emular una societat africana.
El 2018, quan es va estrenar Black Panther, va fer una gira de promoció del film al seu país natal, on va rebre un fort reconeixement com a «heroi nacional». De fet, el Govern de Zàmbia va concedir-li el tracte de Very Important Person. Tanmateix, un mes més tard, es van filtrar unes imàtgens que en van capgirar l'opinió pública, ja que mostraven que de jove havia incursionat en la pornografia gai. Això va causar una gran polèmica entorn de la figura de Mutukwa, que va ser titllat de «satànic», tot i que en resposta alguns fans seus van qualificar els més crítics d'«hipòcrites». Pel conservadorisme i el cristianisme imperants al país i la situació del col·lectiu LGBT a Zàmbia, l'actor es va disculpar pels fets. Així mateix, va decidir desactivar temporalment les seves xarxes socials, sobretot pel públic infantil que el seguia. Segons les posteriors declaracions de la seva publicista Larrissa Long al BBC Africa Live, «ni és ni ha estat mai actor de pornografia gai».

## Vida personal

És el tercer de sis germans. És orfe de pare des dels 15 anys. Sap parlar o té nocions de nyanja, lozi, bemba, xhosa i anglès.

## Referències

* 1 2 3 4 «Hoy triunfa como actor de “Pantera Negra”, antes actuaba en el cine porno gay» (en castellà). Yahoo!, 19-04-2018. [Consulta: 18 maig 2024].
* 1 2 3 «US based Zambian Actor Apologises after news emerge that he is a gay porn actor» (en anglès). Lusaka Times, 15-04-2018. [Consulta: 18 maig 2024].
* 1 2 «Zambian actor, Patrick Shumba Mutukwa, who plays a role in Black Panther» (en anglès). Lusaka Times, 19-02-2018. [Consulta: 18 maig 2024].
* 1 2 3 4 «This is How Zambian Words and Accents Made Their Way Into 'Black Panther'» (en anglès). OkayAfrica, 26-03-2018. [Consulta: 18 maig 2024].
* ↑ Chironda, Melody «Zambia: Black Panther's Patrick Shumba Apologises For Gay Porn Role» (en anglès). allAfrica.com, 17-04-2018.
* ↑ «Actor de ‘Black Panther’ se disculpa por haber hecho porno homosexual» (en castellà). Cochinopop, 17-04-2018. [Consulta: 18 maig 2024].
* ↑ Fuentes, Antonio. «Un actor de 'Black Panther' pide perdón por su pasado en el porno gay» (en castellà). eCartelera, 18-04-2018. [Consulta: 18 maig 2024].
* ↑ Omoruyi, Omoleye. «The Late 5: President Buhari says his focus is on his 3-pronged agenda not 2019 elections, Black Panther actor embarrassed by nude video and other top stories» (en anglès britànic). YNaija, 16-04-2018. [Consulta: 18 maig 2024].
* ↑ «Zambezi Magic: Our #MCM is #BlackPanther’s Shumba Patrick Mutukwa» (en anglès). DStv, 19-02-2018. [Consulta: 18 maig 2024].